REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/222-14

29. avgust 2014. godine

B e o g r a d

ZAPISNIK

ČETVRTE SEDNICE ODBORA ZA ZDRAVLjE I PORODICU

ODRŽANE 29. AVGUSTA 2014. GODINE

Sednica je počela u 10,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, dr Aleksandar Radojević, mr dr prim. Ljubica Mrdaković Todorović, dr Vesna Rakonjac, dr Radoslav Jović, dr Darko Laketić, dr Milan Latković, prof. dr Dušan Milisavljević, Milena Ćorilić, Nevena Stojanović i Ljiljana Kosorić.

Sednici Odbora su prisustvovali zamenici odsutnih članova Odbora: dr Dragana Barišić (dr Predrag Mijatović), dr Jezdimir Vučetić (prof. dr Mileta Poskurica) i Anamarija Viček (Elvira Kovač).

Pored članova i zamenika članova Odbora sednici su prisustvovali narodni poslanici: dr Muamer Bačevac, Ljiljana Beronja, Vladica Dimitrov, Aleksandar Peranović, prof.dr Branko Đurović, Marjana Maraš i Jelisaveta Pribojac.

Sednici je prisustvovao i prof.dr Berislav Vekić, državni sekretar u Ministarstvu zdravlja.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmeni Zakona o zdravstvenoj zaštiti, koji je podnela Vlada, u načelu;
2. Razno.

Pre prelaska na rad po utvrđenom dnevnom redu, usvojen je, bez primedbi, Zapisnik 3. sednice Odbora, održane 4. jula 2014. godine.

Prva tačka dnevnog reda - Razmatranje Predloga zakona o izmeni Zakona o zdravstvenoj zaštiti, koji je podnela Vlada, u načelu

Prof. dr Berislav Vekić, državni sekretar u Ministarstvu zdravlja, istakao je da postoji mnogo problema oko kadrova u zdravstvenoj mreži Republike Srbije, pogotovo na teritoriji AP Vojvodine te je upoznao prisutne sa sledećim statističkim podacima: u mreži zdravstva Republike Srbije ima ukupno 126.288 zdravstvenih radnika, od kojih je 6% zaposleno na određeno vreme, a 6.300 na teritoriji Autonomne pokrajine Kosovo i Metohija. Zaposlenih lekara u zdravstvenom sistemu ima 21.607, od toga je 15.295 lekara specijalista. Ukazao je na problem nepovoljne starosne strukture svih zaposlenih zdravstvenih radnika, koja u proseku iznosi oko 48,5 godina, kao i na to da je prosek godina lekara specijalista i subspecijalista oko 50,5 godina, pri čemu je u pedijatriji 75,8% lekara starije od 55 godina. Istakao je da je izmena člana 184. Zakona o zdravstvenoj zaštiti predložena u cilju rešavanja pomenutog problema, te da ona predviđa da zdravstveni radnici i zdravstveni saradnici zaposleni na neodređeno vreme, koji su završili pripravnički staž i položili stručni, odnosno državni ispit, ne moraju da imaju dve godine obaveznog kliničkog staža, već da na specijalizaciju odlaze na osnovu odobrenja direktora ustanove. Takođe, izmena navedenog člana Zakona o zdravstvenoj zaštiti omogućava i lekarima koji su završili specijalizacije, da ne moraju da provedu dve godine kao lekari specijalisti, već da odmah mogu da konkurišu za uže specijalističke grane, što do sada nije bio slučaj. Dodao je da su ovom izmenom Zakona obuhvaćeni i stomatolozi i farmaceuti, kao i da ona omogućava nezaposlenim zdravstvenim radnicima, koji su položili stručni odnosno državni ispit, da konkurišu za volonterske specijalizacije. Naglasio je i da je izmenom ovog Zakona predviđena obaveza ministra zdravlja da za svaku kalendarsku godinu, najkasnije do 31. decembra tekuće godine, donese odluku o oblastima medicine, stomatologije i farmacije koje su deficitarne u Republici Srbiji, na osnovu mišljenja zavoda za javno zdravlje osnovanog za teritoriju Republike u skladu sa zakonom.

Prof. dr Dušan Milisavljević je istakao da podržava napore da se poboljša položaj mladih kolega lekara i da se spreči njihov odlazak u inostranstvo, ali je postavio pitanje državnom sekretaru Ministarstva zdravlja ko odlučuje o broju volonterskih specijalizacija i ko odlučuje o dobijenoj volonterskoj specijalizaciji.

Prof. dr Berislav Vekić je istakao da će se upravo na osnovu mišljenja o deficitarnim specijalizacijama i njihovom broju, koje Ministarstvu zdravlja prezentuje Zavod za javno zdravlje, dati određeni broj volonterskih specijalizacija kolegama koji su trenutno nezaposleni, odnosno nemaju ugovoren radni odnos na neodređeno vreme. Takođe je ukazao da se predloženom izmenom Zakona omogućava privatnim klinikama i bolnicama da konkurišu za volonterske specijalizacije, za one lekare koji nisu kod njih primljeni na neodređeno vreme.

 Prof. dr Slavica Đukić Dejanović, predsednik Odbora, naglasila je da će zdravstveni radnici koji su zaposleni na neodređeno vreme, po završenom pripravničkom stažu i položenim stručnim, odnosno državnim ispitom, odmah moći da konkurišu za specijalizacije, a na osnovu odobrenja direktora ustanove, ako se ustanova nalazi u mreži državne zdravstvene zaštite ili po odobrenju osnivača ako je u pitanju privatni sektor, uz rešenje ministra zdravlja. Lekari koji su trenutno nezaposleni, tj nemaju status lica primljenih na neodređeno vreme, a imaju obavljen staž i položili su stručni, odnosno državni ispit, moći će da apliciraju za deficitarne specijalizacije koje će da odredi ministar zdravlja a na osnovu mišljenja koje dostavi Zavod za javno zdravlje.

Ljiljana Kosorić je naglasila da podržava izmene Zakona i da s obzirom na to da dolazi iz Kosjerića, opštine koja ima 12.000 stanovnika, mora da istakne probleme na planu primarne zdravstvene zaštite u svim mestima do 50.000 stanovnika. Naime, domovi zdravlja u malim opštinama nemaju dovoljan broj lekara specijalista, a i kada neko od lekara dobije specijalizaciju, uglavnom se ne vrati u matični Dom zdravlja. Takođe se dešavalo da i direktori domova zdravlja ne odobre specijalizacije zbog nedostatka kadra. Naglasila je da postoje problemi u praksi da veliki broj mladih lekara radi na zameni i imaju prekid radnog staža, te ne mogu da ispune uslov potrebnog staža da bi konkurisali za specijalizacije.

Prof. dr Slavica Đukić Dejanović je istakla da direktor ustanove upućuje zahtev Ministarstvu zdravlja za odobravanje određene specijalizacije, a da ministar zdravlja daje saglasnost ukoliko postoji potreba za određenim kadrom na nivou cele Repubike. Ocenila je da je situacija u zdravstvu generalno loša, da je mnogo nemedicinskog osoblja, a premalo medicinskog, uz veliko ograničenje finansijskih sredstava.

Prof. dr Berislav Vekić je ukazao na dva različita administrativna problema u zdravstvu, a to su postojanje rada na neodređeno i određeno vreme, kao i ugovoreni i neugovoreni poslovi. Povodom izlaganja Ljiljane Kosorić, naglasio je da se specijalizacija ne može dodeliti lekarima koji rade na određeno vreme, tj sve dok u matičnoj kući ne reglišu svoj status na neodređeno vreme. Direktori ustanova su ti koji će voditi računa o valjanoj kadrovskoj politici. Prirodnim odlivom radnih mesta direktori će popunjavati ta radna mesta kadrovima koji već rade kod njih na određeno vreme i koji su se dobro pokazali u radu i zbog toga što lekari koji dobiju specijalizaciju moraju u matičnoj ustanovi da provedu duplo više vremena nego što im je trajala specijalizacija, kako bi opravdali dobijena finansijska sredstva.

Prof. dr Dušan Milisavljević je postavio pitanje da li se i na koji način vrši povraćaj finansijskih sredstava lekarima koji ipak odluče da odu u drugu sredinu po završenoj specijalizaciji i da li se za nezaposlena lica koja žele da apliciraju za deficitarne specijalizacije takođe podrazumeva da pripravnički staž moraju da obave u regularnim institucijama ili ne.

Prof. dr Berislav Vekić je pojasnio da se volonterske specijalizacije odnose na lekare koji nisu zaposleni na neodređeno vreme. Lekari koji žele da promene sredinu nakon specijalizacije, bilo zbog odlaska u inostranstvo ili zbog prelaska u neku drugu zdravstvenu ustanovu radi ličnog napredovanja, dužni su da vrate sva finansijska sredstva što uključuje platu, odvojen život, trošak specijalizacije, kao i ostale troškove.

Dr Vesna Rakonjac je istakla značaj izmena Zakona u pojednostavljenju dobijanja volonterskih specijalizacija zbog toga što je zdravstveni sistem i kadrovski i normativno ograničen. Volonterske specijalizacije omogućavaju da pojedine zdravstvene ustanove dobiju tzv. gotov kadar, gotove specijaliste, što je veoma značajno za popunu kadra, imajući u vidu prirodni odliv kadrova.

Dr Radoslav Jović je podržao izjednačavanje privatnog sektora sa državnom zdravstvenom zaštitom i istakao da je i privatnom sektoru ovim izmenama data šansa da brinu o kadrovima i da obezbede kadar za budućnost. Napomenuo je da će se predloženim izmenama iskoristiti ogroman kadrovski i finansijski potencijal koji se nalazi u privatnom sektoru.

Dr Jezdimir Vučetić je podržao izmene Zakona i istakao važnost dinamike osposobljavanja ljudi za određene specijalnosti. S obzirom na to da je proteklih 10 do 15 godina zabeležen porast malignih i kardiovaskularnih oboljenja, smatra da je veoma važno ubrzati i poboljšati osposobljenost zdravstvenog kadra da odgovori novim potrebama stanovništva.

Jelisaveta Pribojac je postavila pitanje kako će se u pogledu mogućnosti konkurisanja za specijalizacije tretirati neugovoreni radnici na neodređeno vreme zato što takvu kategoriju zaposlenih Zakon o radu ne poznaje, a oni postoje u svim zdravstvenim ustanovama.

Prof. dr Berislav Vekić je povodom prethodnog pitanja rekao da će neugovoreni radnici na neodređeno vreme moći da konkurišu, ali da će se finansijska sredstva za njihove specijalizacije obezbeđivati iz sopstvenih sredstava zdravstvene ustanove. Dodao je da će novi kadrovski plan za 2015. godine uveliko rešiti problem neugovorenih radnih mesta na neodređeno vreme, te će se neugovorena radna mesta, preko Republičkog fonda za zdravstveno osiguranje, prevesti u ugovorena, čime će se prevazići trenutni vakum pri odobravanju novih radnih mesta.

Nakon rasprave, Odbor jeu skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmeni Zakona o zdravstvenoj zaštiti, u načelu.

Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

 Druga tačka dnevnog reda **–** **Razno**

 Prof. dr Dušan Milisavljević je uputio apel Ministarstvu zdravlja da zauzme stav da se zdravstvene usluge ne koriste u svrhu političke propagande, budući da zdravstvena struka mora i treba da se izvuče iz političkih kampanja.

 Povodom ove tačke dnevnog reda nije bilo više predloga ni diskusije.

 Sednica je završena u 11,30 časova.

 SEKRETAR PREDSEDNIK

 Božana Vojinović Prof. dr Slavica Đukić Dejanović